b"\n_START_ARTICLE_\nIgnatius av Antiokia\n_START_SECTION_\nHelgen\n_START_PARAGRAPH_\nMan feiret 17. oktober, Ignatius' angivelige d\xc3\xb8dsdag, som helgenfest i Syria allerede fra det 4. \xc3\xa5rhundre. Den er merket av p\xc3\xa5 kalenderen fra Nikomedia, datert til 360. Fram til 1969 ble han feiret 1. februar i vest, noe som stemmer med legendens p\xc3\xa5stand om at han ankom Roma 20. desember. Alle opplysninger om datoer er fullstendig usikre, og man valgte i 1969, ved revisjonen av den romerske helgenkalenderen, \xc3\xa5 flytte minnedagen til 17. oktober. Han har ogs\xc3\xa5 en annen fest, translasjonsfesten som feires 17. desember i vest og 20. i \xc3\xb8st; denne er til minne om flyttingen av relikviene fra Roma til Antiokia._NEWLINE_I katolsk liturgi nevnes han i den romerske kanon (Eukaristisk b\xc3\xb8nn I). Han regnes som vernehelgen mot halsonde, fordi han if\xc3\xb8lge legenden under sine lidelser aldri sluttet \xc3\xa5 rope navnet Jesus."